Az állampolgári jogok országgyűlési biztosának
Jelentése
az OBH 1176/2006. sz. ügyben
(Kapcsolódó ügy: OBH-5966/2005.)

Előadó: Faragóné dr. Endrődi Zsuzsa
Az eljárás megindulása:
A panaszosok a nyugdíjasok távhő-szolgáltatási támogatásáról szóló 212/2005. (X. 5. ) Korm. rendelet szabályait kifogásolták, azért mert bár távfűtéses lakásban élnek, nyugdíjasok és díjfizetési kötelezettségüknek eleget tesznek, a kormányrendelet szerint mégsem jogosultak a támogatásra. Kérik az országgyűlési biztost, hogy legyen a segítségükre abban, hogy hozzájussanak a távfűtési támogatáshoz. 
A vizsgálat a jogbiztonsághoz való jog és a diszkrimináció tilalma sérelmének gyanúja miatt indult.

A tényállás megállapítása:
Az egyik panaszos Veszprémben él, saját tulajdonú társasházi lakásban. A tulajdonosok az Intézőbizottságnak fizetik a Közüzemi Szolgáltató Rt. által meghatározott távhő-szolgáltatási díjat, majd azt az IB fizeti egy összegben a szolgáltatónak. A kormányrendelet azonban kimondja, hogy támogatásra azok jogosultak, akik a távhő-szolgáltatási díjat közvetlenül - mint díjfizetők - a távhő-szolgáltatónak fizetik. Az épületben 30 nyugdíjas él, akik alacsony nyugdíjuk, és a kormányrendeletben meghatározott egyéb feltétel alapján jogosultak lennének a támogatásra. Veszprém jegyzője a támogatás iránti kérelmeket elutasította amiatt, hogy a kérelmezők a távhő-szolgáltatási díjat nem közvetlenül a távhő-szolgáltatónak fizetik.
A panaszos elmondása szerint a társasház a befizetési rendszeren nem tud változtatni, azt az egyszerű fizetési mód, és a szolgáltató kedvezménye miatt valószínűleg nem is támogatná minden tulajdonostárs.
A másik panaszos Budapest XIX. kerületében él. Az állami tulajdonú IKV kezelésű lakását idős kora miatt gyermeke részére vásárolta meg, de haszonélvezeti jogot nem kötött ki. Az ingatlanban életvitelszerűen tartózkodik, a díjat közvetlenül a FŐTÁV Rt.-nek fizeti. A Budapest XIX. kerületi Polgármesteri Hivatal előzetes érdeklődésére a kérelmet nem tartotta teljesíthetőnek amiatt, hogy a kérelmező az ingatlannak nem tulajdonosa, és nem haszonélvezője. A panaszos nem érti, hogy miért van hátrányosabb helyzetbe annál, aki a vásárláskor kikötötte a haszonélvezeti jogot. Ha a leányával kötendő külön szerződésben utóbb használati vagy haszonélvezeti jogot alapítana, annak ügyvédi költsége és illetéke olyan kiadással járna, amely akár több évi támogatás összegét is elérné. 

Érintett alkotmányos jogok
1949. évi XX. törvény a Magyar Köztársaság Alkotmányáról
2. § (1) A Magyar Köztársaság független, demokratikus jogállam.
70/A. § (1) A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül.

A vizsgálat megállapításai
A 212/2005. (X. 5). Korm. rendelet 1. § (1) bekezdése szerint „Támogatásra jogosultak azok a nyugellátásban, baleseti nyugellátásban, vagy a Nyugdíjfolyósító Igazgatóság, a Magyar Államvasutak Rt. Nyugdíjigazgatóság által folyósított nyugdíjszerű ellátásban részesülő személyek, ideértve a rokkantsági nyugdíjasokat és a rokkantsági járadékosokat, akiknél a következő feltételek együttesen fennállnak: 
a.) a távhő-szolgáltatási díjat közvetlenül –mint díjfizetők – a távhőszolgáltatónak fizetik,
b.) a díjfizetés alapjául szolgáló ingatlanban tulajdonjoggal, bérleti joggal, használati joggal, vagy haszonélvezeti joggal rendelkeznek, és az ingatlanban életvitelszerűen tartózkodnak,
c.) a háztartásban együtt élő személyek nyugellátásának, nyugdíjszerű rendszeres szociális ellátásának és egyéb, a szociális igazgatásról és szociális ellátásokról szóló 1993. évi III. törvény 4. § (1) bekezdésének a) pontjában meghatározott jövedelmének együttes, egy főre jutó összege a kérelem benyújtását megelőző hónapban nem haladja meg az öregségi nyugdíj mindenkori legkisebb összegének háromszorosát egyszemélyes háztartás esetén, a legkisebb összegének kétszeresét két- és többszemélyes háztartás esetén.
Az együttes feltételek közül az egyik panaszosnál az a.) pontban, a másiknál a b.) pontban meghatározott feltétel a kérelmet elbíráló önkormányzat szerint nem áll fenn. A kormányrendelet szó szerinti értelmezéséből valóban az következik, hogy a panaszosok e támogatásban nem részesülhetnek. Kérdéses azonban, hogy valóban ez volt-e a jogalkotó szándéka. Nem érthető, hogy a nyugdíjasok köréből miért, és milyen okból kívánta kizárni a azokat, akik az Intézőbizottság, a közös képviselő, vagy a fűtési megbízott útján teljesítik a díjfizetési kötelezettségüket, illetve a lakásvásárláskor nem kötötték ki a haszonélvezeti jogukat. Ugyancsak kérdéses, hogy a jogosultság fennállását, pl. az ingatlan használatának jogcímét milyen módon kell igazolni. Elegendő-e ehhez a kérelmező nyilatkozata, vagy szükséges a tulajdoni lap másolat csatolása, mint ahogy azt az önkormányzat kérte.
A fentiek alapján megállapítom, hogy a kormányrendelet ellentmondást tartalmaz a kérelemhez csatolandó okiratok és nyilatkozatok tekintetében. Nem egyértelmű, hogy az ingatlan használatnak jogcímét a kérelmező nyilatkozatán túl egyéb okirattal szükséges-e bizonyítani. A budapesti kérelmező esetében olyan lakáshasználatról van szó, melyet az ingatlan-nyilvántartásba feltüntetni nem kell, ezért tulajdoni lap másolattal nem is bizonyítható. A jogszabálynak ez a hiányossága a végrehajtás során jogbizonytalansághoz vezet. Ugyanakkor indokolatlanul megkülönbözteti azokat a nyugdíjas díjfizetőket, akik a közös költségen keresztül fizetik a távfűtés díját, és azokat is, akik az állami tulajdonú, IKV kezelésű ingatlanuk megvásárlásakor nem kötötték ki a haszonélvezeti jogot. Ez a diszkrimináció tilalmával összefüggő visszásságot okoz. 

Jogalkotási javaslat
Az állampolgári jogok országgyűlési biztosáról szóló 1993. évi LIX. törvény 25. §-a értelmében, felkérem ezért a pénzügyminisztert, hogy kezdeményezze a 212/2005. (X. 5.) Korm. rendelet olyan módosítását, mely a tényállásban ismertetett esetekben is lehetővé teszi, hogy a nyugdíjas díjfizetők hozzájussanak a távhő-szolgáltatási támogatáshoz.

Budapest, 2006. január 23.
Lenkovics Barnabás sk.